連雲亭望海中諸山
作者：樓鑰
朝代：宋

paragraphs: 鴈山本在雲海中，波濤千古相撞舂。
泥沙洗盡見山骨，巖壑所在皆玲瓏。
是誰一口吸水盡，平地卓立成奇峯。
至今往往有遺迹，相傳渺漭何能窮。
我乘單車來自東，佳處千數一覽空。
晚登四十九盤頂，曠望巨海煙濛濛。
羣山錯立不知幾，朝日照耀天霞紅。
是閒瑰奇定多有，鯨波掩蔽深莫通。
我無太真燬犀法，安得一闖馮夷宮。
會聞滄海變成陸，却與鴈山爭長雄。